लखनऊ. आम आदमी पार्टी से राज्यसभा सांसद एवं उत्तर प्रदेश के प्रभारी संजय सिंह गुरुवार को लखनऊ स्थित राजीव बक्शी के घर पहुंचे। यहां उन्होंने पार्टी कार्यकर्ताओं से मुलाकात की तो बक्शी को आम आदमी पार्टी में शामिल होने पर बधाई दी। इसी दौरान संजय सिंह ने राजीव बक्शी को पश्चिम विधान सभा के प्रभारी का दायित्व सौंपा। आपको बता दें, कि राजीव बक्शी 22 वर्षों से कांग्रेस पार्टी के सदस्य रहे है। साथ ही बक्शी उत्तर प्रदेश कांग्रेस के प्रवक्ता, महासचिव एवं उत्तर प्रदेश कांग्रेस के प्रदेश मीडिया कोऑर्डिनेटर भी रह चुके है, उन्होंने बीते 2 दिन पहले ही आम आदमी पार्टी में सदस्यता ली है। इस मौके पर राजीव बक्शी ने बताया कि कैसे काँग्रेस की बदलती नीतियों से वो आहत है और उन्हें लगता है कि क्षेत्र के विकास के लिए एक सशक्त और विकासशील नीतियों की जरूरत है जो उन्हें अब कांग्रेस में नज़र नहीं आता, जिसकी वजह से वो कांग्रेस का दामन छोड़कर आम आदमी पार्टी में शामिल हो रहे है।
बक्शी ने कहा कि अब विकल्प की नहीं संकल्प की जरूरत है। इसी कड़ी में संजय सिंह ने बताया कि कैसे आम आदमी पार्टी की शुरुवात हुई थी और कैसे अरविंद केजरीवाल ने अपनी ईमानदारी और विकासशील नीतियों के दम पर दिल्ली में आम आदमी पार्टी की सरकार बनाई। संजय सिंह ने उत्तर प्रदेश की कानून व्यवस्था पर सवाल उठाते हुए योगी सरकार पर भी निशाना साधा। साथ ही साथ पंचायती चुनाव और 2022 विधान सभा चुनाव की तैयारियों में लगने की अपील की।